ദക്ഷിണ ചൈന സമുദ്രം പൊട്ടിത്തെറിയുടെ വക്കില് അമെരിക്കയുടെ ഏകപക്ഷീയമായ പിന്വാങ്ങലോടെ പശ്ചിമേഷ്യ ലോകത്തെ ഏറ്റവും വലിയ സംഘര്ഷ മേഖലയായിരുന്ന അവസ്ഥയ്ക്ക് മാറ്റം വരുന്നുവോ? ഏതു നിമിഷവും പൊട്ടിത്തെറിക്കാന് സാധ്യതയുള്ള മേഖലയായി അന്തര്ദേശീയ സമൂഹം ആശങ്കയോടെ നോക്കുന്നത് ദക്ഷിണ ചൈനാ സമുദ്ര മേഖലയെയാണ്. ഒരു വശത്തു ചൈനയും മറുവശത്ത് അമെരിക്കയും അണിനിരന്നു നടത്തുന്ന സൈനിക നീക്കങ്ങള് അതീവ ജാഗ്രതയോടെയാണ് ലോക രാജ്യങ്ങള് വീക്ഷിക്കുന്നത്. പസിഫിക് സമുദ്രത്തിന്റെ ഭാഗമായ ദക്ഷിണ ചൈന സമുദ്ര മേഖലയോട് ചേര്ന്നുകിടക്കുന്ന രാജ്യങ്ങള് ചൈനയ്ക്ക് പുറമേ, തായ്വാന്, ജപ്പാന്, വിയറ്റ്നാം, കംബോഡിയ, ഫിലിപ്പൈന്സ്, മലേഷ്യ, ഇന്തോനേഷ്യ, ബ്രൂണെ തുടങ്ങിയവയാണ്. ഈ സമുദ്ര മേഖലയില് ജനവാസം ഉള്ളതും ഇല്ലാത്തതുമായ 250ല്പരം ചെറിയ ദ്വീപുകള് ഉണ്ട്. ഇതില് യു ആകൃതിയില് കിടക്കുന്ന ഒമ്ബതു ദ്വീപുകളിന്മേല് തര്ക്കം ഉന്നയിച്ചു ചൈന വന്നതോടെ ഇത് Nine dash area dispute എന്നറിയപ്പെടുന്നു. ഇവയില് അവകാശവാദം ഉന്നയിച്ചുകൊണ്ട് ചൈന തര്ക്കിക്കുന്നത് തായ്വാന്, ബ്രൂണെ, ഇന്തോനേഷ്യ, മലേഷ്യ, ഫിലിപ്പൈന്സ്, സിങ്കപ്പുര്, വിയറ്റ്നാം എന്നീ രാജ്യങ്ങളുമായാണ്. മാവോ സേതുങ്ങിന്റെ നേതൃത്വത്തിലുള്ള ചൈനീസ് കമ്മ്യൂണിസ്റ്റ് പാര്ട്ടിയുമായുള്ള യുദ്ധത്തില് 1949ല്, ചിയാങ് കൈ ഷെക് പരാജയപ്പെട്ടപ്പോള്, ചിയാങ്ങും അനുയായികളും അഭയം പ്രാപിച്ചത് തായ്വാനിലായിരുന്നു. മുമ്ബ് ഫോര്മോസ ദ്വീപ്. മാവോയുടെ നേതൃത്വത്തില് കമ്മ്യൂണിസ്റ്റ് സര്ക്കാര് അധികാരത്തിലേറുന്നതിനു മുമ്ബ് ഈ ദ്വീപുകളെല്ലാം തായ്വാന്റെ അധീനതയിലായിരുന്നു. കണ്ണ് പ്രകൃതി വിഭവങ്ങളില് ദക്ഷിണ ചൈന സമുദ്ര മേഖലയിലെ തര്ക്കത്തിന്റെ അടിസ്ഥാന ഘടകം ഈ മേഖലയിലെ പ്രകൃതി വിഭവങ്ങളുടെ ലഭ്യതയാണ്. ഈ മേഖലയില് 17.7 ബില്യണ് ടണ് എണ്ണ ശേഖരവും 266 ട്രില്യന് ക്യുബിക് ഫീറ്റ് പ്രകൃതി വാതക ശേഖരവും ഉണ്ടെന്നാണ് കണ്ടെത്തിയിട്ടുള്ളത്. സമുദ്ര നിയമങ്ങളെകുറിച്ചുള്ള ഐക്യരാഷ്ട്ര സഭയുടെ കണ്വെന്ഷന് നടന്നതും രാജ്യങ്ങള് അതില് ഒപ്പുവച്ചതും 1982ലായിരുന്നു. അന്താരാഷ്ട്ര സമുദ്ര നിയമങ്ങള് അനുസരിച്ച് ഓരോ രാജ്യത്തിനും, അവയോട് ചേര്ന്നുകിടക്കുന്ന 200 നോട്ടിക്കല് മൈല് വരെയുള്ള സമുദ്ര ഭാഗങ്ങളിലെ വിഭവങ്ങളില് അവകാശമുണ്ട്. ഈ നിയമങ്ങള് അവഗണിച്ചുകൊണ്ടാണ് ആള്പ്പാര്പ്പില്ലാത്ത ചില ദ്വീപുകളില് ചൈന ഓഫ്ഷോര് എക്സ്പ്ലൊറേഷന് കോര്പ്പറേഷന് ഖനന പ്രവര്ത്തനങ്ങളുമായി മുന്നോട്ടുപോകുന്നത്. ഏകദേശം 30 ബില്യണ് ഡോളറിന്റെ നിക്ഷേപമാണ് ചൈന ഇതിനായി മാറ്റിവച്ചിരിക്കുന്നത്. ഈ വാണിജ്യ താത്പര്യങ്ങള് സംരക്ഷിക്കാനും മേഖലയില് അധീശത്വം ഉറപ്പിക്കാനുമായാണ് ചില ദ്വീപുകള് സൈനികാവശ്യങ്ങള്ക്കായി ചൈന വികസിപ്പിച്ചിരിക്കുന്നതും സൈനിക സാന്നിധ്യം നിലനിര്ത്തുന്നതും. ഈ മേഖലയിലുള്ള സ്പ്രാട്ടിലി, പറാസല്, നട്ടുന്ന എന്നീ ദ്വീപ സമൂഹങ്ങളുടെ നിയന്ത്രണത്തെച്ചൊല്ലിയും ചൈനയും ഇതര രാജ്യങ്ങളുമായി തര്ക്കമുണ്ട്. ഇതില് സ്പ്രാട്ടിലി ദ്വീപസമൂഹത്തിനായി അവകാശവാദമുന്നയിച്ചിട്ടുള്ള മറ്റു രാജ്യങ്ങള് ഫിലിപ്പൈന്സ്, മലേഷ്യ, വിയറ്റ്നാം, തായ്വാന് എന്നിവയാണ്. നട്ടുന്ന ദ്വീപിനു മേല് തര്ക്കമുള്ളതു ചൈനയും ഇന്തോനേഷ്യയും തായ്വാനുമായിട്ടാണ്. സ്കാര്ബറോ ദ്വീപിനുമേല് അവകാശം ഉന്നയിച്ചിട്ടുള്ളത് ഫിലിപ്പൈന്സ്, തായ്വാന്, ചൈന എന്നിവരാണ്. പറാസല് ദ്വീപിന്മേല് ചൈനയും, വിറ്റ്നാമും അവകാശവാദം ഉന്നയിക്കുന്നു. ഈ ദ്വീപിന്റെ കുറെ ഭാഗം വിയറ്റ്നാമിന്റെ കൈവശവും മറ്റു ഭാഗങ്ങള് ചൈനയുടെ കൈവശവുമായിരുന്നു. ഇവര് തമ്മില് രണ്ടു തവണ ഈ പ്രശ്നത്തില് യുദ്ധം ഉണ്ടാവുകയും, 2012 മുതല് മുഴുവന് നിയന്ത്രണവും ചൈന പിടിച്ചെടുക്കുകയും ചെയ്തു. തായ്വാന് ഏകീകരണം ലക്ഷ്യമാക്കി ചൈന ഏറ്റവും ഗുരുതരമായ തര്ക്കം ചൈനയും തായ്വാനുമായിട്ടാണ്. തായ്വാന് സ്വതന്ത്ര രാജ്യമല്ലെന്നും ചൈനീസ് വന്കരയുടെ ഭാഗം മാത്രമാണെന്നുമാണ് ചൈന 1949 മുതല് അവകാശപ്പെടുന്നത്. തായ്വാന് ഇത് അംഗീകരിക്കുന്നില്ല. തങ്ങളുടേത് ജനാധിപത്യ രീതിയിലുള്ള ഒരു സ്വതന്ത്ര രാജ്യമാണെന്നാണ് അവരുടെ അവകാശവാദം. 195053 കാലഘട്ടത്തില് ഉണ്ടായ കൊറിയന് യുദ്ധസമയത്ത് ഉണ്ടാക്കിയ ഉടമ്ബടി പ്രകാരം ചൈനയുമായി തായ്വാന് സൈനിക സഖ്യത്തില് ഏര്പ്പെട്ടു. എന്നാല് 1979ല് കമ്മ്യൂണിസ്റ്റ് ചൈനയെ അമെരിക്ക അംഗീകരിച്ചു നയതന്ത്ര ബന്ധം സ്ഥാപിച്ചതോടെ തായ്വാനുമായുള്ള ഔദ്യോഗിക ബന്ധം അമെരിക്കയ്ക്ക് അവസാനിപ്പിക്കേണ്ടി വന്നു. എന്നാലും തായ്വാന് സൈനിക സഹായം ആവശ്യമുള്ളപ്പോള് അത് നല്കാന് തയാറാണെന്നുള്ള വാഗ്ദാനം നിലവിലുണ്ട്. തായ്വാന് തങ്ങളുടെ ഭാഗമാണെന്നു പറയുമ്ബോഴും, സമാധാനപരമായ പുനരേകീകരണമാണ് ആഗ്രഹിക്കുന്നതെന്നാണ് ചൈന ഇത്രയും നാള് പറഞ്ഞുകൊണ്ടിരുന്നത്. എന്നാല് ഷി ജിന്പിങ് അധികാരത്തില് വന്നശേഷം ചൈനയുടെ ശബ്ദം കനത്തു തുടങ്ങി. കമ്മ്യൂണിസ്റ്റ് ചൈനയുമായുള്ള പുനരേകീകരണം നടപ്പിലാക്കുമെന്നും, വിദേശശക്തികള് ഇക്കാര്യത്തില് ഇടപെടരുതെന്നും അമെരിക്കയ്ക്കു ഒരു മുന്നറിയിപ്പ് എന്ന രീതിയില് ചൈനയുടെ ദേശീയ ദിനത്തോടനുബന്ധിച്ചു ബീജിങ്ങില് നടന്ന സമ്മേളനത്തില് ചൈനീസ് പ്രസിഡന്റ ഷി ജിന്പിങ് പ്രഖ്യാപിച്ചു. അതിനെ തുടര്ന്ന് ഒക്റ്റോബര് ഒന്നിന് ചൈനീസ് വ്യോമസേനയുടെ 38 വിമാനങ്ങള് തായ്വാന് വ്യോമാതിര്ത്തി ലംഘിച്ചു പറക്കല് നടത്തി. പിന്നീട് ഒക്റ്റോബര് രണ്ടിനു 39 വിമാനങ്ങളും ഒക്റ്റോബര് നാലിന് 56 വിമാനങ്ങളും തായ്വാന്റെ വ്യോമാതിര്ത്തി ലംഘിച്ചു. ഏത് ആക്രമണത്തെയും ജനങ്ങളുടെ പിന്തുണയോടെ ശക്തിയുക്തം പ്രതിരോധിക്കുമെന്ന് തായ്വാന് പ്രസിഡന്റ് സായ് ഇന്ഗ്വേന് പ്രഖ്യാപിച്ചു. സമ്മര്ദങ്ങള്ക്ക് വഴങ്ങില്ലെന്നും, തായ്വാന്റെ പരമാധികാരത്തെ വെല്ലുവിളിക്കുന്ന നടപടികളിന് നിന്നും കമ്മ്യൂണിസ്റ്റ് ചൈന പിന്വാങ്ങണമെന്നും അവര് ആവശ്യപ്പെട്ടു. നാവികാഭ്യാസ മേഖല ഈ പശ്ചാത്തലത്തിലാണ് കഴിഞ്ഞ ഏതാനും വര്ഷങ്ങളായി ദക്ഷിണ ചൈനാ സമുദ്ര മേഖലയില് നാവികാഭ്യാസത്തിനു അമെരിക്ക നേതൃത്വം നല്കുന്നത്. അന്താരാഷ്ട്ര സമുദ്ര മേഖലയില് എല്ലാ രാജ്യങ്ങള്ക്കും സ്വാതന്ത്ര്യം ഉണ്ടെന്നു പ്രഖ്യാപനം നടത്തിയാണ് അമെരിക്കയും ജപ്പാനും ഇന്ത്യയും മലബാര് എക്സര്സൈസ് എന്ന പേരില് നാവികാഭ്യാസങ്ങള് സംഘടിപ്പിക്കുന്നത്. ഈ വര്ഷം മുതല് ഓസ്ട്രേലിയയെക്കൂടി കൂട്ടി ഇതൊരു ചതുര് രാഷ്ട്ര നാവികാഭ്യാസമാക്കി മാറ്റിയിരിക്കുകയാണ്. ചതുര്രാഷ്ട്ര സഖ്യം ഒരു സൈനിക സഖ്യമല്ലെന്ന് ഇന്ത്യ ഉള്പ്പെടെയുള്ള രാജ്യങ്ങള് അവര്ത്തിക്കുന്നുണ്ടെങ്കിലും ഈ കൂട്ടുകെട്ടിനെ തങ്ങള്ക്കെതിരായ സൈനിക സഖ്യമായിട്ടാണ് ചൈന കരുതുന്നത്. ഈ ചതുര്രാഷ്ട്ര സഖ്യത്തിന് പുറമേയാണ്, ഇന്ഡോപസിഫിക് മേഖലയുടെ സുരക്ഷയ്ക്കായി അമെരിക്കയും ബ്രിട്ടനും ഓസ്ട്രേലിയയും ചേര്ന്ന് AUKUS എന്ന പേരില് ഒരു പ്രതിരോധ സഖ്യം അടുത്തകാലത്ത് രൂപീകരിച്ചത്. ഈ ഒരു സാഹചര്യത്തില് ഒരു ചെറിയ തീപ്പൊരി പോലും വലിയ ദുരന്തങ്ങളിലേക്കു നയിക്കാനുള്ള സാധ്യത ഏറിവരികയാണ്. ചൈനയും അമെരിക്കയോട് ചേര്ന്നുനില്ക്കുന്ന രാജ്യങ്ങളും വളരെ അവധാനതയോടെയും പക്വതയോടും പെരുമാറിയില്ലെങ്കില് ഒരു പക്ഷെ, മൂന്നാം ലോക മഹായുദ്ധത്തിനു തിരി കൊളുത്തുന്നത് ദക്ഷിണ ചൈനാ സമുദ്ര മേഖലയാകാനുള്ള സാധ്യത തള്ളിക്കളയാന് സാധിക്കുകയില്ല. ലേഖകന്റെ ഫോണ് 9847173177